Sjokkerte kolleger ble vitne til at styrmannen plutselig falt ned fra båtmasta og døde. Ulykken skjedde i Fyrsundet pinseaften 18. mai 2013 mens bilferga var på vei fra Skrova og inn til Svolvær i Lofoten. Den 41 år gamle styrmannen Ulf Andre Dahlberg omkom i arbeidsulykken.

Ifølge obduksjonsrapporten falt styrmannen mellom åtte og ti meter ned fra båtmasta og døde av omfattende hodeskader.

Politiet, Havarikommisjonen og Sjøfartsdirektoratet har siden 2013 jobbet med å få klarhet i hvordan ulykka kunne skje. Kapteinen ble siktet for overtredelse av Skipssikkerhetsloven – grov uaktsomhet.

– Tragisk og dramatisk

– Det er ikke funnet grunn til å ta ut tiltale mot kapteinen. Kapteinen får dette forelegget fordi han tillot styrmannen å foreta måleoperasjonen på tross av at mannskapet manglet både utstyr og kompetanse til å foreta slikt arbeid og det forelå en alternativ seilingsled. Han burde stoppet operasjonen, sier politifullmektig Sigurd Aaserudhagen i Midtre Hålogaland politidistrikt

Rederiet Torghatten Nord slipper strafferettslige reaksjoner etter ulykken.

– Rederiet har ikke kunnet forutse at denne ulykken kunne skje. Kapteinen er øverste befal på skipet, og har ansvaret for å stoppe uforsvarlige operasjoner, sier Aaserudhagen.

Ifølge politifullmektigen har kapteinen har vedtatt forelegget på 30.000 kroner.

Les også: Kapteinen har status som mistenkt

Målte med fiskestang

BÅTMAST: Fra denne båtmasten falt mannen ned på dekk og døde. Foto: John Inge Johansen / NRK

MF «Røst» var nylig satt inn i sambandet, og styrmannen skulle sjekke om ferga kunne passere trygt under høyspentledningen som går mellom fastlandet og øya Skrova da ulykken skjedde.

Han tok meg seg ei fiskestang opp i masta, spente seg fast i sikkerhetssele og startet målearbeidet.

Fiskestanga kom i berøring med luftspennet og styrmannen ble rammet av elektrisk støt og sikringsselen ikke avverget fallet. Han falt åtte-ti meter ned på ståldekket. Kollegene kom til og forsøkte å gi livreddende førstehjelp, men forgjeves.

41-åringen ble erklært død da helsepersonell kom om bord i båten.

Rederiet fikk krass kritikk

Statens Havarikommisjon for sjøfart rettet i 2014 sterk kritikk mot Torghatten Nord etter ulykken. Torghatten Nord fikk kritikk på sju punkter. Ett av punktene er at rederiet ikke involverte kraftselskapet, og målingen derfor ble gjort med spenningen på.

Også Kystverket og Kartverket fikk kritikk i rapporten til Havarikommisjonen.